Polisieman voor sy vrou, dogter doodgeskiet | Netwerk24
21 Maart 2019 20:14
"Die polisieman was Donderdag van diens af toe die rooftog omstreeks 12:00 by 'n winkel in Vosloorus aan die Oos-Rand afspeel," sê brig. Mathapelo Peters, polisiewoordvoerder.
Volgens Peters het die adjudant-offisier, wie se identiteit nog nie bekend gemaak mag word nie, sy vrou en dogter te hulp gesnel.
"Die polisielid se vrou en dogter was reeds in die winkel toe 'n aantal rowers toeslaan. Die polisielid was buite by sy motor, wat hy naby die ingang geparkeer het. Hy is geskiet toe hy op die alarm, wat intussen deur die winkeleienaar geaktiveer is, en die gille van sy vrou en dogter reageer. Hy is kort daarna deur paramedici dood verklaar."
Peters het namens die topbestuur van die polisie sy innige meegevoel uitgespreek teenoor die oorledene se vrou en dogter wat moes toekyk hoe hy voor hul oë afgemaai word.
"Die polisie se 72-uur-aktiveringsplan is reeds in werking gestel en al die nodige hulpbronne is gemobiliseer om die verdagtes so spoedig moontlik vas te trek," sê Peters.
Enigiemand wat die polisie in hul ondersoek kan help, word versoek om die Stopmisdaadnommer by 08600 10111 te bel.